INFORMACIJA

O PRVOM JAVNOM SLUŠANjU

ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA NA TEMU:,,PREDSTAVLjANjE PREDLOGA ZAKONA O BUDžETU REPUBLIKE SRBIJE ZA 2023. GODINU I PREDLOGA ZAKONA O ZAVRŠNOM RAČUNU BUDžETA REPUBLIKE SRBIJE ZA 2021. GODINU“

Odbor za finansije, republički budžet i kontrolu trošenja javnih sredstava je, na osnovu odluke donete na 9. sednici održanoj 29. novembra 2022. godine , u skladu sa čl. 83. i 84. Poslovnika Narodne skupštine, dana 4. decembra 2022. godine, održao Prvo javno slušanje na temu: ,,Predstavljanje Predloga zakona o budžetu Republike Srbije za 2023. godinu i Predloga zakona o završnom računu budžeta Republike Srbije za 2021. godinu”. Javnim slušanjem je predsedavao Veroljub Arsić, predsednik Odbora za finansije, republički budžet i kontrolu trošenja javnih sredstava.

Javnom slušanju su prisistvovali članovi Odbora: Ana Beloica, Miroslav Kondić, Svetlana Milijić, Nikola Radosavljević, Aleksandra Tomić, Tijana Davidovac, Dušan Bajatović, Vladimir Obradović, Miroslav Aleksić, Nenad Mitrović, Bojana Bukumirović, Vojislav Vujić, Dragan M.Marković, Rozalija Ekres i zamenici članova Odbora: Zoran Stojanović i Nebojša Cakić.

Javnom slušanju su prisustvovali i narodni poslanici: Elvira Kovač i Snežana Paunović, potpredsednici Narodne skupštine; Nebojša Bakarec, Dejan Radenković i Marko Atlagić, izvestioci Odbora koji su razmatrali Predlog zakona o budžetu Republike Srbije za 2023.godinu; Jelena Žirić Kovačević, predsednik Odbora za ustavna pitanja i zakonodavstvo; predstavnici poslaničkih grupa: Branimir Jovanović, predsednik PG SDPS, Boško Obradović, predsednik PG Dveri, Života Starčević, zamenik predsednika PG Jedinstvena Srbija; Andreja Savić, Jasmina Karanac, Dijana Radović , Zaim Redžepović i Marinika Tepić.

Učesnici javnog slušanja bili su predstavnici: Ministarstva finansija - Siniša Mali, potpredsednik Vlade i ministar finansija;Slavica Savičić, Ana Tripović i Saša Stevanović, državni sekretari; Sonja Talijan, Darko Komnenić i Dragan Demirović, pomoćnici ministra;Dragana Dejanović, v.d. pomoćnika direktora u Upravi za javni dug, Irena Injac, viši savetnik, Ana Jović i Miroslav Bunčić, savetnici ministra; Uprave za trezor: Marko Gvero, direktor; Zvezdan Popović i Nataša Škembarević; Republičkog fonda za penzijsko i invalidsko osiguranje: Ivan Milić, Branka Đorđević i Bojana Popović; predstavnici Fiskalnog saveta: Pavle Petrović, predsednik; Nikola Altiparmakov, član i Danko Brčerević, glavni ekonomista; Narodna banka Srbije -Jorgovanka Tabaković, guverner; Ana Ivković, viceguverner; Nikola Dragašević, generalni direktor Sektora za monetarne i devizne operacije; Savo Jakovljević, generalni direktor Sektora za ekonomska istraživanja i statistiku; Darko Stamenković, generalni direktor Sektora za kontrolu poslovanja banaka i Milan Trajković, zamenik generalnog direktora Sektora za ekonomska istraživanje i statistiku; Miladin Kovačević, predstavnik Saveta za koordinaciju aktivnosti i mera za rast bruto domaćeg proizvoda; predstavnici Državne revizorske institucije - Duško Pejović, predsednik; Bojana Mitrović, potpredsednik; Nevenka Bojanić, Ljiljana Dimitrijević i Marijana Simović, članovi Saveta; Milena Milinković, sekretar Institucije; Mirjana Gačević, ovlašćeni državni revizor i Iva Vasilić Miljić, načelnik Službe za međunarodnu saradnju i odnose sa javnošću; Nemanja Nenadić, Transparentnost Srbije; Nacionalni konvent o EU:Jasna Filipović i Jozefina Beke-Trivunac (pratila javno slušanje on lajn).

U uvodnim napomenama, Veroljub Arsić, predsednik Odbora i predsedavajući javnog slušanja, ukazao je da javno slušanje ima za cilj da omogući svim zainteresovanim stranama i javnosti da se upoznaju sa predloženim rešenjima u navedenim predlozima zakona.

Siniša Mali, ministar finansija, predstavio je Predlog zakona o budžetu Republike Srbije za 2023. godinu, istakavši da su javne finansije stabilne, uprkos krizi i pomoći privredi i građanima, te da je svaki makroekonomski indikator pozitivan i stabilan. Naglasio je da će BDP u apsolutnom iznosu preći 60 mlrd evra, da su stope rasta BDP-a po kavartalima iznosile 4,2% (prvi kvartal), 3,8% (drugi kvartal) i 1 % (treći kvartal) dok je stopa nezaposlenosti u trećem kvartalu iznosila 8,9 %. Kada je reč o privlačenju stranih direktnih investicija, očekivanja su da će one na kraju godine da pređu 4 mlrd evra.

Predlog budžeta za 2023. godinu se zasniva na tri stuba – očuvanju životnog standarda građana Srbije, značajnim izdvajanjima za kapitalne investicije i energetici. Kada je reč o očuvanju životnog standarda građana, ministar finansija je podsetio da su od 1. novembra 2022. godine penzije povećane za devet odsto, od 1. januara 2023. godine je planirano novo povećanje od 12,1 %, što je zajedno sa novembarskim povećanjem, kumulativno najveće povećanje penzija do sada. Budžetom za 2023. godinu, planirano je i povećanje plata u javnom sektoru od 12,5% i povećanje plata od 25 % za vojsku. Minimalna zarada od 1. januara će biti veća za 14,3 %, planirano je i dalje rasterećenje zarada, pa će neoporezivi deo bruto zarade biti povećan za 12,5% odnosno, sa 19.300 biće povećan na 21.712 dinara, uz istovremeno smanjenje stope doprinosa za PIO na teret poslodavca za jedan procentni poen.

Kada je reč o drugom stubu budžeta, kapitalnim investicijama, ministar finansija je istakao da je predlogom budžeta za kapitalne inveticije opredeljeno 6,8 % BDP-a, da ulaganje u kapitalne projekte doprinosi daljem rastu BDP i kvalitetu infrastrukture kako bi Republika Srbija bila još atraktivnija za investitore. Kada je reč o trećem stubu budžeta, energetici, ukazao je da u budžetu postoji rezerva za nabavku gasa i električne energije, da se aktivno radi na restrukturiranju preduzeća u sektoru energetike, kako bi se u potpunosti stabilizovao energetski sektor u najkraćem periodu i kako bi se od tog sektora napravio generator rasta. Takođe, istakao je da je skladište gasa u Banatskom dvoru puno, da trenutno Srbija troši gas iz skladišta u Mađarskoj.

Na kraju svog izlaganja, ministar finansija je istakao i da se u Zakonu o budžetskom sistemu nalaze i nova fiskalna pravila, koja su dogovorena sa MMF-om, a koja se odnose na plate, penzije, deficit, iznos javnog duga, te da je Vlada posvećena da održi makroekonomsku stabilnost zemlje.

Guverner Narodne banke Srbije Jorgovanka Tabaković, istakla je da Budžet Republike Srbije za 2023.godinu rezultat koordinisanog rada institucija koje u državi donose ključne odluke o ekonomskoj politici. Koordinacija se ogleda kroz makroekonomski okvir na kojem je budžet zasnovan, kroz ocenu rizika, kao i kroz konzervativnu projekciju budžetskih prihoda koja uzima u obzir neizvesnost u međunarodnom okruženju. Struktura budžetskih rashoda je adekvatna i uvažava, u meri u kojoj je to moguće, minimiziranje ekonomskih posledica globalnih kriza i očuvanje investicionog ciklusa i privrednog rasta u Srbiji.

Kada je reč o makroekonomskom okviru, na kojem je predloženi Zakon o budžetu zasnovan, Narodna banka Srbije ocenjuje da je realistično projektovan u aktuelnim globalnim uslovima i okvir je gotovo u potpunosti usaglašen sa makroekonomskim projekcijama koje je objavila Narodna banka Srbije.

Guverner je istakla da Narodna banka Srbije u 2023. godini očekuje rast BDP u rasponu između 2 i 3%, uz centralnu projekciju rasta od 2,5%, što je u skladu sa projekcijom koju ima i Ministarstvo finansija. Takođe, nema velikih odstupanja ni kada je reč o projektovanoj strukturi rasta , kretanju cena ni kada je reč o nominalnom BDP za narednu godinu. Deficit budžeta koji je planiran na nivou od 3,3% BDP, opredeljenje da se smanjenje deficita u odnosu na 2022. godinu postavi kao prioritet, kao i planirano smanjenje učešća javnog duga u BDP na kraju 2023. godine, na oko 56% BDP, jasno ukazuje na nameru održive fiskalne stabilnosti i očuvanje postignute fiskalne održivosti.

Kao izuzetno povoljno, Narodna banka Srbije ocenjuje adekvatno planirane tekuće rashode, kao i projekciju budžetskih prihoda koja je realna kada se uporedi projektovana nominalna stopa rasta poreskih prihoda od 6,9% i projektovana stopa rasta BDP-a u 2023.godini od 13,3%.

 Pavle Petrović, predsednik Fiskalnog saveta, ukazao je da je deficit od 3,3% odnosno 2,2 mlrd evra, koji se predviđa za 2023. godinu , relativno visok deficit. Procena Fiskalnog saveta je, da je 1,2 mlrd evra deficit čiji su glavni izvori problemi u energetskom sektoru, gde je deo krize došao spolja a veliki deo krize u energetskom sistemu, koji je generisan iznutra, odnosi se na elektroprivredu Srbije. Ostatak deficit od 1 mlrd evra van energetike je sasvim prihvatljiv deficit i, uz konzervativno planirane prihode i rashode, ostvarljiv.

U daljem izlaganju, predsednik Fiskalnog saveta je ukazao na netransparentnost budžeta navodeći da u budžetu postoji stavka od 117 mlrd dinara tj. milijardu evra a da nije napisano šta stoji iza svake te stavke detaljno. Dodatno, vezano za energetski sistem, u budžetu se predviđa izdavanje garancija od 1 mlrd evra čime se omogućuje Vladi odnosno Narodnoj skupštini da da garanciju državnim preduzećima iz energetskog sistema i drugima da se zadužuju. Procena Fiskalnog savete je da će se do kraja 2022. godine Elektroprivreda Srbije naparaviti manjak do 900 miliona evra.

Predsednik Fiskalnog saveta je naglasio da Fiskalni savet podržava mere i plan restrukturiranja preduzeća u energetskom sektoru. Takođe, pozitivno je ocenjeno značajno povećanje javnih investicije gde se budžetom za 2023. godinu zadržava veoma visok nivo javnih investicija ali dolazi do osetnih promena u njihovoj strukturi.

Miladin Kovačević, predstavnik Saveta za koordinaciju aktivnosti i mera za rast bruto domaćeg proizvoda, upoznao je učesnike javnog slušanja sa elaboratom o javnim energetskim preduzećima, odnosno o njihovim rezultatima poslovanja i sagledanim rizicima ovih preduzeća za planirani Budžet za 2023.godinu. Elaborat obuhvata tri teme: poslovanje samih preduzeća, investiranje u oblasti energetike i energetska tržišta.

Analizirajući poslovanje Elektroprivrede Srbije, “Srbijagasa”, “Elektromreže Srbije” i “Transportgas”-a iz Novog Sada, predstavnik Saveta je ukazao da se drastičan proizvodni deficit u uslovima cenovnog šoka na energetskim tržištima dogodio već u 2021. godini u EPS-u, i pored bitnog poboljšanja taj deficit je ostao i u 2022. godini kada je i sama proizvodnja u termoelektranama bila manja za oko 20%, tj. ukupna proizvodnja manja za oko 10%. Uvoz električne energije je isključivo finansiran zaduživanjem. Na povećano zaduživanje i izvesno pogoršanje likvidnosti EPS-a uticala su dva faktora a to su uvoz električne energije i uglja i ekstremni rast cene energije na spoljnim tržištima. Efekat povećanja uvoza struje i uglja i povećanje cena tih energenata u prvih devet meseci 2022. godine iznosi 538,8 miliona evra a procena je da će EPS u ovoj godini knjižiti gubitak od 787,7 miliona evra .Efekat uvoza gasa i razlike u ceni za “Srbijagas” je 557 miliona evra i to je planirano u rebalansu budžeta za 2022.godinu. Preduzeća “Elektromreže Srbije” i “Transportgas” kontinuirano posluju pozitivno i ne predstavljaju fiskalni rizik za budžet za 2023.godinu.

U nastavku javnog slušanja, Siniša Mali je predstavio Predlog zakona o završnom računu Republike Srbije za 2021.godinu. Ukupni prihodi i primanja budžeta Republike Srbije u završnom računu za 2021. godinu iznose 1.521,6 mlrd dinara, ukupni rashodi i izdaci 1.805,5 mlrd. dinara i fiskalni deficit iznosi 283 mlrd. Ministar finansija je ukazao da je 2021. godine bila veoma izazovna kao druga godina kovida i podsetio da je završni račun za 2021. godinu treći izveštaj koji u kontinuitetu stiže na razmatranje, te da je i broj utvrđenih nepravilnosti iz godine u godinu sve manji.

Pavle Petrović, predsednik Fiskalnog saveta , je na početku svog izlaganja pohvalio kontinuitet u razmatranju završnih računa i ukazao na nepostojanje transprentnosti u završnom računu. U daljem izlaganju, obrazložio je primedbe koje su obuhvaćene Ocenom Fiskalog saveta i to: da završni račun pokazuje da je preko tekuće budžetske rezerve u 2021. godini potrošeno 22 mlrd dinara (190 miliona evra) više nego što je objavljeno u Službenim glasnicima; da postoje odstupanja realizacije u odnosu na plan gde nijedan budžetski korisnik ne izveštava o odstupanju u odnosu na originalni budžet, pa čak ni rebalans-što su limiti kojima Skupština daje legitimitet - već u odnosu na poslednju dodeljenu aproprijaciju; da podaci o subvencijama za privlačenje investicija nisu detaljno obrazloženi; da završni račun i dalje ne daje informacije po kom osnovu , kome i u kom pojedinačnom iznosu je država plaćala kazne i penale u 2021.godini.

Duško Pejović, predsednik Državne revizorske institucije predstavio je Izveštaj o reviziji Završnog računa budžeta Republike Srbije za 2021. godinu.

Revizijom Završnog računa budžeta Republike Srbije za 2021. godinu obuhvaćeni su finansijski izveštaji 23 subjekta – 16 direktnih korisnika budžeta, šest indirektnih korisnika budžeta i Završni račun budžeta RS za 2021. godinu. Za izvršene revizije, data su 3 pozitivna mišljenja,18 mišljenja sa rezervom, 1 negativno mišljenje koje se odnosi na Upravu za agrarna plaćanja i za završni račun budžeta RS dato je mišljenje sa rezervom.

Predsednik DRI je ukazao da su tokom sprovođenja revizije Završnog računa budžeta Republike Srbije za 2021. godinu, utvrđene greške u iznosu od 167,3 mlrd dinara i to – za prihode i primanja 16,94 mlrd dinara, rashode i izdatke 4,32 mlrd dinara, za utvrđivanje rezultata 1,84 mlrd dinara, za pripremne radnje za sastavljanje finansijskih izveštaja 82,7 mlrd dinara, kao i za bilans stanja 61,5 mlrd dinara. Kao najčešće uzroke otkrivenih nepravilnosti Duško Pejović je naveo nedostatke u oblasti finansijskog upravljanja i kontrole, nepotpuno uređen računovodstveni sistem i nepotpuno uspostavljenu internu reviziju. Tokom sprovođenja revizije Završnog računa budžeta Republike Srbije za 2021. godinu, DRI je subjektima revizije dala 215 preporuka.

U diskusiji su učestvovali narodni poslanici Miroslav Aleksić, Nenad Mitrović, Vladimir Obradović, Nikola Radosavljević, Aleksandra Tomić, Nebojša Bakarec, Boško Obradović i Nemanja Nenadić iz Transparentnost-i Srbije , čija su izlaganja tonski snimana.

Sastavni deo Informacije čine stenografske beleške, sačinjene na osnovu tonskog snimka javnog slušanja.